3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

•Evalwazzjonijiet ex post/kontrolli tal-idoneità tal-leġiżlazzjoni eżistenti

Mhux Applikabbli

•Konsultazzjonijiet mal-partijiet ikkonċernati

Dan il-Programm huwa appoġġat minn inputs minn laqgħat tal-gruppi ta’ esperti, konsultazzjonijiet pubbliċi u workshops li ġabru l-fehmiet tal-partijiet ikkonċernati rilevanti kollha (l-Istati Membri u l-industrija), b’mod aktar preċiż:

·Mill-2016 ’il hawn, saru għadd ta’ laqgħat ta’ gruppi ta’ esperti mal-Istati Membri fil-kuntest tal-inizjattiva GOVSATCOM tal-UE, li ddiskutew il-ħtiġijiet ta’ komunikazzjoni governattiva bis-satellita, l-istabbiliment ta’ akkomunament u kondiviżjoni, aspetti ta’ implimentazzjoni u żviluppi lejn il-Programm attwali.

·Fl-2021, saru għadd ta’ laqgħat bilaterali mal-Istati Membri biex jinġabru l-ħtiġijiet speċifiċi tagħhom għall-komunikazzjoni governattiva bis-satellita u t-tħassib potenzjali relatat mal-Programm. Il-biċċa l-kbira tal-Istati Membri ddikjaraw li jappoġġaw b’mod ċar il-Programm u l-objettivi ġenerali tiegħu.

·F’Mejju u f’Novembru 2021, il-Kummissjoni organizzat żewġ workshops mal-Istati Membri dwar “Secure Connectivity - State of Play”. Matul dawn il-workshops, ġie ppreżentat progress fl-istudju tekniku dwar konnettività sigura, flimkien ma’ mudelli possibbli ta’ sfruttament tas-sistema. Il-workshops ippermettew interventi, mistoqsijiet u kummenti attivi mill-Istati Membri li tqiesu fl-iżvilupp ta’ din il-proposta.

·F’Ġunju 2021, il-Kummissjoni organizzat is-“Secure Connectivity Workshop for the European New Space Ecosystem”. Ġew diskussi ideat innovattivi għall-Programm ta’ Konnettività Sigura u r-rwol potenzjali ta’ Spazju Ġdid minn 458 parteċipant (inklużi 196 SME u negozji ġodda).

·Bħala parti mill-feedback pubbliku għall-Valutazzjoni tal-Impatt tal-Bidu, il-Kummissjoni rċeviet feedback minn 13-il parti kkonċernata, li jirrappreżentaw il-fehmiet ta’ grupp ta’ territorji tal-UE b’popolazzjoni baxxa (1), kumpaniji privati (8), assoċjazzjonijiet tan-negozju (2), organizzazzjoni mhux governattiva (1), u ċittadin privat (1). L-industrija appoġġat il-Programm, u l-maġġoranza ffavoriet approċċ ta’ sħubija pubblika-privata (PPP).

Hemm qbil ġenerali fost l-Istati Membri dwar il-ħtieġa li tittieħed azzjoni. Bosta Stati Membri enfasizzaw li l-kapaċitajiet nazzjonali waħedhom jistgħu possibbilment jissodisfaw il-ħtiġijiet fuq terminu qasir, iżda mhux se jkunu biżżejjed fit-terminu twil. Xi wħud min-nuqqasijiet (eż. fl-Artiku) diġà huma ddokumentati. Barra minn hekk, bosta Stati Membri kkonfermaw il-ħtiġijiet governattivi dejjem akbar tagħhom għall-aċċess garantit għal komunikazzjoni sigura bis-satellita.

L-Istati Membri enfasizzaw ukoll il-ħtieġa għall-involviment ta’ Spazju Ġdid, hekk kif in-negozji ġodda wrew li huma teknoloġikament avvanzati u ħerqana li jikkontribwixxu b’soluzzjonijiet innovattivi.

Ir-rappreżentanti tal-industrija spazjali tal-UE matul il-fażi tal-bini tal-għarfien ikkonfermaw li ma hemm l-ebda pjan li l-kumpaniji privati tal-UE waħedhom joħolqu kostellazzjoni ta’ komunikazzjoni bis-satellita biex jiġu ssodisfati l-ħtiġijiet governattivi ta’ latenza baxxa li qed jevolvu u li qed jiżdiedu. Madankollu, huma laqgħu l-opportunità li jissieħbu mal-UE għall-iżvilupp ta’ tali sistema.

•Ġbir u użu tal-għarfien espert

Il-proposta hija sostnuta wkoll minn data miġbura u minn sejbiet mill-istudju dwar l-Elementi Kostitwenti Lejn Sistema ta’ Konnettività Spazjali Sigura.

Il-Kummissjoni kkuntrattat ukoll konsulent indipendenti biex jappoġġa l-analiżi tal-benefiċċji indiretti tal-Programm billi jipprovdi l-appoġġ u l-analiżi ekonometriċi rilevanti.

Fl-aħħar nett, inġabret data kwantitattiva u kwalitattiva li tappoġġa din il-proposta mill-Istati Membri u mill-partijiet ikkonċernati rilevanti tal-industrija. Din il-proposta tibbaża wkoll fuq il-ħidma tal-Kummissjoni dwar il-komponent GOVSATCOM tal-Programm Spazjali tal-UE, u l-inizjattiva EuroQCI, kif ukoll fuq l-attivitajiet ta’ riċerka mwettqa fil-qafas tal-proġett ENTRUSTED.

•Valutazzjoni tal-impatt

F’konformità mal-politika tagħha ta’ “Regolamentazzjoni Aħjar”, il-Kummissjoni wettqet valutazzjoni tal-impatt fid-dawl tal-istabbiliment tal-Programm.

Il-problemi analizzati fil-valutazzjoni tal-impatt, kif evokati wkoll hawn fuq, wasslu għall-formulazzjoni ta’ tliet objettivi ta’ politika speċifiċi: